Herrie oor ‘telefoonnommer’-servetteDie Coca Cola-servette wat op Delta-vlugte uitgedeel is (Foto: @ducksauz/Twitter) Delta Air Lines en Coca-Cola het gesê hulle wou passasiers net aanmoedig om weer soos ouds te flankeer met dié servette, maar hulle moes uiteindelik om verskoning vra en die servet-veldtog vir Diet Coke onttrek. Passasiers is aangemoedig om hul naam en telefoonnommer neer te skryf op die servet wat dan vir ŉ ander persoon op die vlug, op wie hulle ŉ ogie het, gegee kan word. “Jy is op ŉ vlug vol interessante mense en jy weet nooit [wat kan gebeur] nie!” lui die boodskap op die servet. Passasiers het egter vinnig op sosiale media negatief op dié servette reageer en gesê dit is baie “grieselig”. “Ek is seker niemand sal daarvan hou as hul telefoonnommer ongevraagd uitgedeel word ‘soos in die goeie ou dae’ nie, en mense wil beslis nie die nommer hê van iemand wat al ure lank op ŉ vliegtuig na hulle staar nie.” Albei maatskappye het om verskoning gevra. “Die servette het die teiken gemis,” het Delta gesê. Coca-Cola het “opreg om verskoning” gevra. Van die passasiers het van die idee gehou en een passasier het Delta versoek om sommer ŉ hele boks van dié servette vir haar te gee “sodat sy dit oral kan gebruik”.